Махъшэм сыдж иуIэ зэрыхъуар

 Дунейр къэунэхуу псэущхьэхэм цIыхум хуэлэжьэн щыщIадзам, щыIащ зы махъшэ. Ар къумым и курыкупсэм щыпсэурт, лэжьэну хуейтэкъым, икъукIэ щхьэхынэт, егъэлеяуи пагэт. Абы зыгуэр щепсалъэкIэ, «пыф» фIэкIа зыри жиIэр­тэ­къым.
 Блыщхьэ пщэдджыжь гуэ­рым абы деж шыр къэ­кIуащ и бгым уанэ телъу икIи жиIащ:
 - Махъшэ, ей, махъшэ, къикI мы къумми, накIуи ла­жьэ, адрейхэм ещхьу.
 -­ Пыф, – жиIащ махъшэм.
 Шыр IукIыжри, псори цIыхум жриIэжащ.
 ИтIанэ хьэр къэкIуащ и жьэм баш цIыкIу жьэдэлъу икIи къыжриIащ:
 - Махъшэ, ей, махъшэ, къикI мы къумми, накIуэ лажьэ, адрейхэм хуэдэу.
 - Пыф, – жиIащ махъшэм.
 Хьэр IукIыжри, псори цIыхум жриIэжащ.
 ИужькIэ хывыр къа­кIуэ­ри, ар дыдэр къыжриIащ ма­хъшэм, ауэ абыи зыри къикIакъым.
 Пщыхьэщхьэм цIыхум шыри, хьэри, выри зэхуишэсащ икIи яжриIащ:
 - Фэ щыр фысфIэгуэныхь мэхъу, къумым ис махъшэр къызэрывдэмыIэпыкъум щхьэкIэ. Абы къыхэкIыу, ар и закъуэу мыбдеж къизнэну мурад сщIащ. Ауэ фэ тIукIэ нэхъыбэу фылэжьэн хуейщ абы и лэжьыгъэри фщIэн папщIэ.
 Шыри, хьэри, хыври икъу­кIэ къэгубжьащ икIи мыхьэ­нэшхуэ зиIэ зэхуэс ирагъэ­кIуэкIащ. Махъшэ щхьэхынэр къащыдыхьэшхащ абыхэм, зэрихабзэуи «пыф» жи­Iэ­ри Iу­кIы­жащ.
 Куэд дэмыкIыу къумхэм я жиныр къэкIуащ. Абы сабэ Iувым хэту къилъэтыхьырт. Ар къэувыIащ зэхуэсахэм къепсэлъэну.
 - Къум псоми я жин, – жи­Iащ шым, – къэунэхуагъащIэ мы дунейм апхуэдиз Iуэху щыщIэн хуейуэ лэжьыгъэншэу зыгуэр щысыныр къезэгърэ?
 - Хьэуэ, – жиIащ жиным.
 - НтIэ, – пещэ шым, – мы уи къумым и курыкупсэм щопсэу зы псэущхьэ, пщэ кIыхь хъужарэ лъакъуэ псы­гъуэхэри пыту. Абы зыри ищIа­къым блыщхьэ пщэдджыжь лъандэрэ.
 - Дауэ? – жиIащ жиным. – Ар си махъшэращ, сигурэ си щхьэрэ зэтелъу вжы­зо­Iэ, си махъшэращ. Сыт езым жи­Iэр абы теухуауэ?
 - «Пыф» жеIэ, – къэпсэ­лъащ хьэр.
 - НэгъуэщI зыри жиIэр­къэ?
 - ЖиIэркъым.
 - Хъарзынэщ, – жиIащ жиным, – сэ абы хуэфащэр ес­щIэнщ.
 Жиным зигъазэри, сабэ Iувым хэту къумым зэп­ры­лъэ­­тыкIащ. Махъшэр Iуэ­хун­­шэу псыхъуэм дэту ири­хьэлIащ ар.
 - Си ныбжьэгъу лъапIэ, – жи­Iащ жиным. – Мыпхуэдиз лэ­жьыгъэ щыIэу щхьэ умы­ла­жьэрэ?
 - Пыф, – жиIащ махъшэм.
 Жиныр тIысри, егупсысащ ищIэнум.
 - Шыри, хьэри, хыври мэ­ла­жьэ, дунейр зыхуей хуа­гъэзэн папщIэ, къищынэ­мы­­щIауэ, уи Iыхьэри ящIэн хуей мэхъу. Сэ уэ пхуэфI сы­­хъунщ.
 - Пыф, – жиIащ махъшэм.
 - Апхуэдэу жумыIэ афIэ­кIа. КъызэдаIуэт иджы, махъшэ. Уэ улэжьэн хуейщ.
 Махъшэм аргуэру «пыф» жиIащ. Ар щыжиIэм, и бгыр къэпщауэ сыдж зэрыхъур къилъэгъуащ.
 - Плъагъурэ ар, – жиIащ жи­­ным, – ар уи сыджщ. Ар уэ къэблэжьащ адрей псэущхьэхэм я гъусэу гугъу зэрызумыгъэхьам щхьэкIэ.
 - Дауэ иджы сэ сызэрылэ­жьэ­нур мы сыджыр стету? – тхьэусыхащ махъшэр.
 - Уэ махуищкIэ улэжьа­къым, – жиIащ жиным. – Мы сы­джыр птету уэ пхузэфIэ­кIы­нущ махуищкIэ укъэ­мыу­­­выIэу, умышхэу улэ­жьэ­ну. КъикI мы къумми, шым, хьэм, хывым гъусэ захуэщI.
 Арати, махъшэр къумым къикIри, шым, хьэм, хывым гъусэ яхуэхъуауэ цIыхум хуо­лажьэ. А махуэм къы­щы­­щIэдзауэ ди нобэм къэс махъшэм и сыджыр къре­хьэкI, ауэ абы зэи а зэрымылэжьа махуищыр ипшыныжыфакъым. ИщIэркъым сыт ищIэн хуейми.
[club35819424|Adiga], тlэкlу нэмышl псалъэкlэ къэтхыжькъэ), укъызэхъонами къызгурlуакъым.😳
[id28502201|Иван], дэнэ мыпхуэдэ к1эпхъ 1эсэ ц1ык1ухэр здэщы1эр?)